ΨΗΦΙΣΜΑ ΤΟΥ ΣΥΜΒΟΥΛΙΟΥ

της 17ης Δεκεμβρίου 1999

"Πέρασμα στη νέα χιλιετία": ανάπτυξη νέων διαδικασιών εργασίας για την ευρωπαϊκή συνεργασία στον τομέα της εκπαίδευσης και της κατάρτισης

(2000/C 8/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ:

1. ΣΗΜΕΙΩΝΟΝΤΑΣ ότι, σύμφωνα με τη συνθήκη για την ίδρυση της Ευρωπαϊκής Κοινότητας, η Κοινότητα συμβάλλει στην ανάπτυξη παιδείας υψηλού επιπέδου, ενθαρρύνοντας της συνεργασία μεταξύ κρατών μελών και, αν αυτό απαιτείται, υποστηρίζοντας και συμπληρώνοντας τη δράση τους, σεβόμενη ταυτόχρονα την αρχή της επικουρικότητας και την αρμοδιότητα των κρατών μελών για το περιεχόμενο και την οργάνωση του εκπαιδευτικού τους συστήματος. Παράλληλα, η Επιτροπή έχει το δικαίωμα της πρωτοβουλίας στους τομείς της κοινοτικής αρμοδιότητας,

2. ΣΗΜΕΙΩΝΟΝΤΑΣ ότι τόσο η συνθήκη του Άμστερνταμ όσο και το έγγραφο της ΕΕ "Ατζέντα 2000" οδήγησαν σε αυξημένη σημασία της εκπαίδευσης στις πολιτικές τις σχετικές με τα επαγγελματικά προσόντα και την πληροφόρηση, συμπεριλαμβανομένων εκείνων που συμβάλλουν στην οικονομική ανταγωνιστικότητα και στην απασχόληση στην Ευρωπαϊκή Ένωση· ότι η ανάπτυξη της "Ευρώπης της γνώσης" και η προώθηση της δια βίου μάθησης είναι πλέον γενικοί στόχοι καθολικής αποδοχής,

3. ΓΝΩΡΙΖΕΙ ότι τα προγράμματα Σωκράτης και Leonardo da Vinci παραμένουν τα πιο σημαντικά μέσα συνεργασίας στον τομέα της εκπαίδευσης και της κατάρτισης στην Ευρώπη. Είναι εν τούτοις σαφές ότι η πολιτική συνεργασία σε ευρωπαϊκό επίπεδο πρέπει να ενισχυθεί. Για να επιτευχθεί αυτό, πρέπει να αναπτυχθούν νέες διαδικασίες εργασίας για το Συμβούλιο στον τομέα της εκπαίδευσης και της κατάρτισης, ούτως ώστε να βελτιωθεί περαιτέρω η αποτελεσματικότητα των εργασιών του Συμβουλίου,

4. ΤΟΝΙΖΕΙ ότι χρειάζεται μια συγκροτημένη προσέγγιση της δράσης σε κοινοτικό επίπεδο στον τομέα της εκπαίδευσης και της κατάρτισης και πιστεύει ότι η συνεργασία στους τομείς αυτούς θα μπορούσε να ενισχυθεί με τη δημιουργία ενός διαρθρωμένου πλαισίου για τις πολιτικές συζητήσεις και τις δραστηριότητες κατά τα προσεχή έτη,

5. ΕΚΤΙΜΑ ότι οι μελλοντικές εργασίες του Συμβουλίου στον τομέα της εκπαίδευσης και της κατάρτισης θα μπορούσαν να διαρθρωθούν γύρω από ένα "κυλιόμενο θεματολόγιο", βάσει θεμάτων προτεραιότητας τα οποία θα εγγράφονται, σε τακτά χρονικά διαστήματα, στην ημερήσια διάταξη του Συμβουλίου και τα οποία, επομένως, θα εκτείνονται στη διάρκεια πλειόνων Προεδριών. Τα εν λόγω θέματα προτεραιότητας θα συζητώνται σύμφωνα με ένα κυκλικό μοντέλο αποτελούμενο από διάφορα ευέλικτα στάδια:

- το Συμβούλιο συζητά θέματα προτεραιότητας κοινού ενδιαφέροντας - τα οποία υποβάλλονται είτε από τα κράτη μέλη είτε από την Επιτροπή - και συμφωνεί, εάν ενδείκνυται, για τον τρόπο με τον οποίο θα προωθηθούν συγκεκριμένα θέματα,

- τα κράτη μέλη καλούνται να ενημερώνουν την Επιτροπή όσον αφορά πολιτικές πρωτοβουλίες και παραδείγματα καλής πρακτικής, σε εθνικό επίπεδο, που έχουν σχέση με τα συμφωνηθέντα θέματα προτεραιότητας,

- η Επιτροπή διαβιβάζει στο Συμβούλιο συνοπτική ανάλυση των πληροφοριών που έδωσαν τα κράτη μέλη. Αυτό θα πρέπει επίσης να καλύπτει και την σχετική κοινοτική δράση,

- το Συμβούλιο εξετάζει την ανάλυση της Επιτροπής και, όπου ενδείκνυται, αποφασίζει για μελλοντικές πρωτοβουλίες,

6. ΤΟΝΙΖΕΙ ότι ο κύριος στόχος της ανάπτυξης αυτού του πλαισίου είναι η επίτευξη μεγαλύτερης συνέχειας, αποτελεσματικότητας και εύρυθμης λειτουργίας, καθώς και η ενίσχυση των πολιτικών αποτελεσμάτων της κοινοτικής συνεργασίας στον τομέα της εκπαίδευσης και της κατάρτισης. Το νέο πλαίσιο συνεργασίας θα πρέπει να επιτρέψει μιαν αποτελεσματικότερη ανταλλαγή πληροφοριών και καλής πρακτικής. Επιπλέον, θα μπορούσε να συμβάλει σε μεγαλύτερη συνεργία μεταξύ της ευρωπαϊκής συνεργασίας στον τομέα της εκπαίδευσης και της κατάρτισης και άλλων σχετικών τομέων πολιτικής,

7. ΕΞΑΙΡΕΙ τον κεντρικό ρόλο της Προεδρίας στην εφαρμογή του "κυλιόμενου θεματολογίου", ιδίως με την εξασφάλιση της συνέχειας και του δυναμισμού της διαδικασίας,

8. ΤΟΝΙΖΕΙ ότι το βασικό αυτό μοντέλο και τα συστατικά του στοιχεία θα πρέπει να εφαρμοσθούν με πλήρη σεβασμό των προνομίων της Επιτροπής. Θα πρέπει να λειτουργεί ευέλικτα, λαμβάνοντας δεόντως υπόψη τις νέες πολιτικές εξελίξεις,

9. ΥΠΟΓΡΑΜΜΙΖΕΙ τη σημασία της τακτικής ενημέρωσης του Ευρωπαϊκού Κοινοβουλίου σχετικά με τις συζητήσεις και τις προόδους στο πλαίσιο του "κυλιόμενου θεματολογίου",

10. ΦΡΟΝΕΙ ότι το νέο πλαίσιο συνεργασίας θα πρέπει να εφαρμοστεί από τις αρχές του έτους 2000, ειδικά στους τομείς όπου υφίστανται ήδη τα βασικά στοιχεία ενός "κυλιόμενου θεματολογίου", ως εκτίθεται στο παράρτημα,

11. ΚΑΛΕΙ την Επιτροπή, σε συνεργασία με τα κράτη μέλη, να επεξεργαστεί λεπτομερέστερα μέτρα για την προώθηση του "κυλιόμενου θεματολογίου".

ΠΑΡΑΡΤΗΜΑ

ΕΝΔΕΙΚΤΙΚΑ ΘΕΜΑΤΑ ΠΡΟΣ ΕΞΕΤΑΣΗ ΣΤΟ ΠΛΑΙΣΙΟ ΤΟΥ ΚΥΛΙΟΜΕΝΟΥ ΘΕΜΑΤΟΛΟΓΙΟΥ

Εντός του γενικού πλαισίου της δια βίου μάθησης, το προαναφερόμενο πλαίσιο συνεργασίας μπορεί, καταρχάς, να χρησιμοποιηθεί ειιδικότερα στους ακόλουθους τομείς:

- ρόλος της εκπαίδευσης και της κατάρτισης στις πολιτικές απασχόλησης,

- ανάπτυξη εκπαίδευσης και κατάρτισης υψηλής ποιότητας σε όλα τα επίπεδα,

- προώθηση της κινητικότητας, συμπεριλαμβανομένης της αναγνώρισης τίτλων και περιόδων σπουδών.

Και άλλοι τομείς συνεργασίας θα διερευνώνται σε τακτική βάση, λαμβανομένων υπόψη των συναφών πολιτικών εξελίξεων κατά τα ερχόμενα έτη.